Шумерлер және түркі тілдерінің арасындағы байланыс

Түркітану ғылымында маңызды орын алатын мәселенің бірі – түркі тілдерінің дамуы және қалыптасуы жағынан, туыстық элементтер негізінде классификациялау. Түркі тілдері бастау алатын шумер тілімен арасындағы байланыс пен ұқсастықты анықтау және түркі тілдеріне классификация жасау тек лингвистер үшін ғана емес, сондай-ақ әдебиетшілер, тарихшылар, этнографтар үшін де өте маңызды мәселе. Себебі тіл тарихы сол тілде сөйлейтін халық тарихымен тығыз байланысты дамиды. Осы ретте, түркі халықтарының ортақ атауына айналған «түркі» терминінің қалыптасу тарихы төңірегінде осы кезге дейін айтылып жүрген бірнеше пікірлер бар. А.Н.Кононовтың пікіріне сүйенсек, бұл этноним о баста түркі және моңғол тілдеріндегі саяси термин ретінде қалыптасқан. Көне қытай жазбаларындағы деректеріне сүйенсек «түрік» сөзі «күшті, берік» ұғымын берген. Осы ұғымның негізінде «түркюдтер» деген атау пайда болған. Көне түркі дәуірінде өздерінің алғашқы мемлекетін құрған түркію тайпаларының атауы осы сөздің негізінде қалыптасқан. Көшпелі Түркі империясы мен оның құрамына кірген түркі тайпаларының өмірі туралы мәлімет бізге Орхон-Енисей жазба ескерткіштері арқылы жетті.

М.Қашқари – түркологияда бірінші болып салыстыру әдісін қолданған ғалым. Алайда, академик Ә.Қайдаровтың айтуынша, ғұлама салыстырмалы-тарихи әдісті толық қолдана алмаған: түркі халықтарының тек тіл жағынан туыстық ұқсастығы болмаса, ол олардың өзіне дейінгі тарихын, даму жолын талдамаған. Ал профессор Г.Қосымова «Тілдің тарихын дәуірлеудің теориялық негіздері» еңбегінде қазақ тілінің тарихи лексикасын анықтауға қазақ тілінің түркі тілдер арасында алатын орнын айқындауға мүмкіндік беретінін атап өтеді де, «Түркі тілдерінің даму тарихындағы кезеңдерді анықтап көрсету үшін алдымен шумер-түркі тілдерінің тарихи байланысын білуіміз керек» деген тұжырым жасайды. Себебі олардың өзара байланысы мен классификациясын анықтау түрколог-лингвистер үшін ерекше маңызды мәселелердің бірі болып табылады. Бұл тілдер бір тамырдан өрбігендіктен түркологтарға салыстырып зерттеу арқылы бұлардың генетикалық байланысын анықтау қиынға соқпады. В.В.Радлов, Н.Ф. Катанов, Ф.Е.Корш, А.Н.Самойлович, В.А.Богородицкий, С.Е.Малов, Н.А.Баскаков сияқты көрнекті ғалымдар, түркі тілдерін классификациялауда аса құнды пікірлер айтқаны белгілі. В.В.Радловтың жасаған классификациясында түркі тілдерінің өзіндік ерекшеліктерін көрсете келе, олардың фонетикалық өзгешелігіне тоқталған да, ал этникалық жағы есепке алынбаған. Н.Вамбери барлық түркі тілдерін түрік тілінің диалектісі деп қарайды. Н.Ф. Катанов түркі тілдеріне этнографиялық шолу жасай келіп, оларды төрт группаға бөледі.

Бұл классификацияда түркі тілдерінің өзгешелігі жайында айтылмаған.

Оның үстіне кейбір түркі тілдері мүлдем аталмай қалған. Ф.Корштың классификациясы түркі тілдерінің фонетикалық және морфологиялық өзгешелігі жайында сөз етіліп, олардың тілдік материалдарын талдау негізінде жасалған. Атақты түрколог С.Е.Малов түркі тілдерінде жазылған ескі жазба ескерткіштерді зерттеп, олардың тарихын, бір-бірімен қарымқатынасы негізінде фонетикалық өзгерістерін салыстыра келіп, шығыс түркі тілдерінің батыс түркі тілдеріне қарағанда ескі элементтердің көп сақталғанын дәлелдейді, көбінесе дыбыстардың өзгешелігін есепке алады. С.Е.Малов барлық түркі тілдерін ең көне, көне, жаңа, ең жаңа деп 4 топқа бөледі. Н.А.Баскаковтың классификациясын түркі тілдерінің ең толық жасалған классификация екенін көптеген ғалымдар айтып жүр. Ол түркі тілдерінің фонетикалық, морфологиялық ерекшеліктерін анықтайтын кең көлемді тіл материалдарын зерттеп, оны түрлі жағдайлармен байланыстырады. Осының нәтижесінде барлық түркі тілдерін батыс ғұн және шығыс ғұн бұтағы деп екіге бөледі. Ал профессор Г.Қосымова шумер тілі мен түркі тілі арасындағы байланысты дәлелдеу мақсатында жоғарыда келтірілген еңбегінде тарихи сөздердің мағынасы түсінікті болу үшін О.Туна келтірген сөздердің қасына көне түркі тіліндегі қолданысын нақты тарихи деректерден алынған мысалдар арқылы ашып беруге тырысқан. Мысалы: йогун «қалың, қою; жиі, тығыз». Көне түркі тілінде қалың деген мағынада жұмсалған йоган деген сөз бар. (Тон 14-егер жіңішке қалың болса...) осы мысалдан көріп отырғанымыздай көне түркі дәуірінде кейбір жағдайларда сөздің соңғы буынындағы еріндік дауысты езулікке көше бастаған. Осы поцесс кейінгі орта ғасырда аяқталған.

Профессор Г.Қосымова «Тілдің тарихын дәуірлеудің теориялық негіздері» еңбегінде 165 сөздің шумер тілімен байланысын дәлелдей отыра О.Тунаның мына сөзімен қорытындылайды: «Шумерше мен түркі тілін көптеген кісілер зерттеді. Алайда, осы күнге дейін жазылған еңбектердің ешқайсысында лингвистикалық өлшем осы жерде қолданығандай ыждағатпен қолданылмады». Қорыта айтқанда, О.Тунаның еңбегі, оның негізінде жазылған профессор Г.Қосымованың «Тілдің тарихын дәуірлеудің теориялық негіздері» еңбегі де шумерлер мен түркі тілдерінің арасындағы байланыстың бар екеніне дәлел бола алады.